Federer legyőzte Djokovicsot, elődöntős az ATP-vb-n - Cikk - Szabadság hírportál
sport tenisz federer djokovics atp-vb
Roger Federer simán legyőzte Novak Djokovicsot a Londonban rendezett férfi tenisz ATP-világbajnokságon a Björn Borg-csoport csütörtöki zárómérkőzésén, ezzel bejutott a négy közé.
A nyolcfős szupertorna slágermeccsén a hatszoros bajnok Roger Federer és az ötszörös győztes Novak Djokovics döntötte el egymás között, hogy melyikük jut tovább Dominic Thiemmel együtt a szombati elődöntőbe. Az osztrák tét nélküli mérkőzésen két szettben kikapott az olasz Matteo Berrettinitől.
A szerbek 16-szoros Grand Slam-bajnoka idegesen kezdett, sorra ütötte az „outokat” és a kettős hibákat, így a 20-szoros GS-győztes svájci sztár 3:1-re elhúzott. A 38 éves Federer kifogástalanul adogatott, és úgy hozta 35 perc alatt a nyitószettet, hogy Djokovics csupán három labdamenetet nyert fogadóként.
A folytatásban a svájci klasszis 2:2-nél brékelte a tovább bizonytalankodó riválisát, aki egyre kedvetlenebbül küzdött, egyetlen bréklabdájával pedig nem tudott élni. Az egyoldalú találkozó 1 óra 11 percet tartott, Federer 26–23-ra szépített kettejük párharcában, s egyben visszavágott ellenfelének a wimbledoni döntőben elszenvedett vereségért.
Sikerével Federer elődöntős, és Djokovics búcsújával az is eldőlt, hogy a spanyol Rafael Nadal marad az év végén is a világelső (immár ötödik alkalommal).
Eredmények az ATP honlapja alapján, Björn Borg-csoport, 3. forduló: Berrettini (olasz, 8.)–Thiem (osztrák, 5.) 7:6 (3), 6:3; Federer (svájci, 3.)–Djokovics (szerb, 2.) 6:4, 6:3. A végeredmény: 1. Thiem 2 győzelem/1 vereség, 2. Federer 2/1, 3. Djokovics 1/2, 4. Berrettini 1/2.
Lyon: Bara megverte Babost